Ալֆորվիլլում Հայոց ցեղասպանության հուշարձանի ռմբակոծումներ

Ալֆորվիլլում Հայոց ցեղասպանության հուշարձանի ռմբակոծումը կատարվել է մի խումբ վարձու մարդասպանների կողմից՝ «Գորշ գայլեր» կամզակերպության անդամ Աբդուլահ Չաթլիի գլխավորությամբ և վճարվել է Թուրքական ազգային հետախուզական կազմակերպության կողմից։ Այն տեղի է ունեցել 1984 թվականի մայիսի 3-ին Ֆրանսիայի Իլ դը Ֆրանս երկրամասի Վալ դը Մարն դեպարտամենտի Ալֆորվիլլ հայաբնակ քաղաքում։

Հարձակման նպատակն է եղել Հայոց ցեղասպանության զոհերի հիշատակին նվիրված հուշարձանը Էթյեն Դոլե փողոցում, որը բացվել էր 1984 թվականի ապրիլի 24-ին՝ Հայոց ցեղասպանության 69-րդ տարելիցին։ Թուրքական մամուլը դատապարտել է այս հուշարձանը որպես «ատելության հուշարձան»։ 1984 թվականի մայիսի 3-ին՝ բացումից մոտ մեկ շաբաթ անց, հուշարձանի տարածքում երեք ռումբ է պայթել, ինչի հետևանքով 13 մարդ վիրավորվել է, ընդ որում նրանցից երկուսը լուրջ վնասվածքներ են ստացել։ Պայթյունների հետևանքով խաչքարից պատրաստված հուշարձանը խիստ վնասվել է։ Այն ժամանակ Ալֆորվիլլի քաղաքապետ Ջոզեֆ Ֆրանչեսկին, որը նաև հասարակական անվտանգության հարցերով պետական քարտուղարն էր, դատապարտեց այդ հարձակումը։ Ժան Փոփերենը, որը Ֆրանսիայի սոցիալիստական կուսակցության ազգային քարտուղարն էր, նույնպես դատապարտել է հարձակումը և իր համերաշխությունն է հայտնել ֆրանսահայերին։

Հարձակումից անմիջապես հետո հետաքննություն է սկսվել։ Ավելի ուշ թերթերից մեկը հայտնել է, որ հարձակումը կատարվել է Թուրքական ազգային հետախուզական կազմակերպության կամ MİT-ի կողմից։ Հուշարձանի ռմբակոծումը տեղի է ունեցել մի քանի ռմբակոծություններից հետո, որոնք տեղի են ունեցել ամբողջ Ֆրանսիայի որոշ հայկական հաստատությունների և հուշարձանների տարածքներում։ 1983 թվականին ռմբակոծվել էր նաև Ալֆորվիլլի հայկական մշակութային կենտրոնը։

Երկրորդ հարձակումը տեղի է ունեցել 2002 թվականի ապրիլի 13-ի երեկոյան։ Երեք անհայտ անձինք հուշարձանի վրա երեք մոլոտովի կոկտեյլ են նետել՝ պատճառելով լուրջ վնաս։ Հարձակումը տեղի է ունեցել Հայոց ցեղասպանության 87-րդ տարելիցի օրերին։ Ալֆորվիլլի տեղական ոստիկանությունը հետաքննություն է սկսել, սակայն հարձակվողների ինքնությունն այդպես էլ չի հաջողվել բացահայտել։

Տես նաև
Հակահայկականություն

Ծանոթագրություններ 

Հայ-թուրքական հարաբերություններ
Հայ-ֆրանսիական հարաբերություններ
Հայոց ցեղասպանության հուշարձաններ